କୋଲ ଟାର
କୋଲ ଟାର (ଇଂରାଜୀ ଭାଷାରେ Coal tar) ଏକ ମୋଟା ଓ କଳା ତରଳ ପଦାର୍ଥ ଯାହା ଅନେକ ଚିକିତ୍ସା କ୍ଷେତ୍ର ଓ କଳ କାରଖାନାରେ ବ୍ୟବ‌ହାର କରାଯାଏ । ଔଷଧ ଭାବରେ ଏହା ସୋରିଆସିସ (psoriasis) ଓ ସେବୋରିକ ଡର୍ମାଟାଇଟିସ ବା ରୁପି (seborrheic dermatitis) ରୋଗରେ ଦିଆଯାଏ । ସୋରିଆସିସ ରୋଗରେ ଏହା ସ‌ହିତ ଅଲ୍‌ଟ୍ରାଭାୟୋଲେଟ ଥେରାପି (ultraviolet light therapy) ଦିଆଯାଇପାରେ ।  ରୋଗ ପ୍ରଭାବିତ ସ୍ଥାନମାନଙ୍କରେ ଏହା ଲଗାଯାଏ । କୋଲ ବା କୋଇଲାରୁ (coal) କୋକ୍ (coke) ଓ କୋଲ ଗ୍ୟାସ (coal gas) ପ୍ରସ୍ତୁତ କରିବା ସମୟରେ ବାଇପ୍ରୋଡକ୍ଟ ବା ଉପଜାତ ଦ୍ରବ୍ୟ ଭାବରେ କୋଲ ଟାର ବାହାରେ ।  କାରଖାନା ବ୍ୟବ‌ହାର ମଧ୍ୟରେ ରେଲ‌ୱେ ସମ୍ପର୍କୀୟ (railway ties) ସଂରକ୍ଷଣରେ ଓ ରାସ୍ତା ପୃଷ୍ଠ ଉନ୍ନତ କରିବା ନିମନ୍ତେ ଦରକାର ହୁଏ ।

ଏହାର ପାର୍ଶ୍ୱ ପ୍ରତିକ୍ରିୟାରେ ଚର୍ମ ଲାଲ ହୋଇଯାଏ, ସୂର୍ଯ୍ୟ କିରଣ ସମ୍ବେଦନ ହୋଇପାରେ, ଆଲର୍ଜି ପ୍ରତିକ୍ରିୟା ଓ ଚର୍ମ ରଙ୍ଗଛଡ଼ା ଦେଖାଯାଏ । ଗର୍ଭାବସ୍ଥାରେ ଏହାର ନିରାପତ୍ତା ସ୍ପଷ୍ଟ ହୋଇନାହିଁ ଓ ସ୍ତନ୍ୟପାନ ସମୟରେ ଦେବାକୁ ସୁପାରିସ କରାଯାଏନାହିଁ । ଏହାର ସଠିକ୍ କାର୍ଯ୍ୟବିଧି ଜଣାଯାଇନାହିଁ । କୋଲ ଟାରରେ ଫିନୋଲ (phenols), ପଲିସାଇକ୍ଲିକ ଆରୋମାଟିକ ହାଇଡ୍ରୋକାର୍ବନ (polycyclic aromatic hydrocarbons ବା PAHs) ଓ ହେଟେରୋସାଇକ୍ଲିକ କମ୍ପାଉଣ୍ଡମାନଙ୍କର (heterocyclic compound) ମିଶ୍ରଣ ଥାଏ । ଏଥିରେ କବକରୋଧୀ (antifungal), ପ୍ରଦାହରୋଧୀ (anti-inflammatory), ଗଲୁରୋଧୀ (anti-itch) ଓ ପରଜୀବୀରୋଧୀ (antiparasitic) ଗୁଣସମସ୍ତ ଥାଏ ।
 

ସନ ୧୬୬୫ରେ କୋଲ ଟାର ଆବିଷ୍କୃତ ହେବା ପରେ ୧୮୦୦ ଶତାବ୍ଦୀର ପ୍ରଥମ ଭାଗରେ ଚିକିତ୍ସା ନିମନ୍ତେ ବ୍ୟବ‌ହାର କରାଗଲା ।  ଏହାର ନାମ ବିଶ୍ୱ ସ୍ୱାସ୍ଥ୍ୟ ସଂଗଠନର ଅତ୍ୟାବଶ୍ୟକୀୟ ଔଷଧ ଚିଠାରେ (World Health Organization's List of Essential Medicines) ଅଛି ଯାହା ମୌଳିକ ସ୍ୱାସ୍ଥ୍ୟ ସିସ୍ଟମ (health system) ନିମନ୍ତେ ଅତି ମହତ୍ତ୍ୱପୂର୍ଣ୍ଣ । ଏହା ଜେନେରିକ ଔଷଧ ନାମରେ (generic medication) ବିନା ପ୍ରେସକ୍ରିପସନରେ ବିକ୍ରୟ ହୁଏ । ସଂଯୁକ୍ତ ରାଷ୍ଟ୍ରରେ ୫% କୋଲ ଟାରର ଏକ ୧୨୫ମି:ଲି: ବୋତଲର ମୂଲ୍ୟ ୧.୮୯ ପାଉଣ୍ଡ ।   ଯୁକ୍ତରାଷ୍ଟ୍ର ଆମେରିକାରେ ଏହାର ଏକ ମାସ ଡୋଜର ହୋଲସେଲ ମୂଲ୍ୟ ୨୫ ଆମେରିକୀୟ ଡଲାରରୁ କମ୍ । ଔଷଧ କମ୍ପାନୀରେ (pharmaceutical industry) ଏହା ଏକ ମୂଖ୍ୟ ପ୍ରାରମ୍ଭିକ ଉପାଦାନ ଥିଲା ।

ଆଧାର